লাল-হলুদ সমর্থকেরা অবশ্য খুব একটা আশাবাদী নন জবিকে নিয়ে। কেউ কেউ তো বলেই ফেললেন, ‘‘মোহনবাগানের আক্রমণ ভাগে ডিকা ও হেনরির মতো দুর্দান্ত ফুটবলার রয়েছে। অথচ, আমাদের গোল করার কেউ নেই। বুঝতে পারলাম না, ক্লাব কর্তারা কেন এত দিনেও এক জন স্ট্রাইকারকে সই করালেন না। মেক্সিকোর এক স্ট্রাইকার এনরিকে এসকুইদে সই করেছেন। কিন্তু তিনি আসবেন ডার্বির পরে। কী লাভ হল ওঁকে নিয়ে?’’ যোগ করেন, ‘‘শেষ ছ’টা ডার্বিতে আমরা জিততে পারিনি। এ বারও মনে হচ্ছে মাথা নিচু করেই যুবভারতী থেকে ফিরতে হবে।’’ ক্ষুব্ধ সমর্থকদের প্রশ্ন, ইস্টবেঙ্গলে এখন আর আর্থিক সঙ্কট নেই। তা হলে কেন বিদেশি স্ট্রাইকার নেওয়া হল না? লাল-হলুদের এক শীর্ষ কর্তার ব্যাখ্যা, ‘‘আমাদের নতুন কোচ আলেসান্দ্রো মেনেন্দেস গার্সিয়াকেই বিদেশি স্ট্রাইকার নির্বাচনের দায়িত্ব দেওয়া হয়েছে। কলকাতার ফুটবল সম্পর্কে ধারণা নেই বলে ওঁর কাছে হয়তো ঘরোয়া লিগের গুরুত্ব কম। আই লিগই ভাবনায় রয়েছে। তাই বিদেশি স্ট্রাইকার ছাড়াই ডার্বি খেলতে হচ্ছে।’’ আজ, রবিবারই কলকাতায় চলে আসছেন ইস্টবেঙ্গলের স্প্যানিশ কোচ। যুবভারতীতে ডার্বি দেখতেও যাওয়ার কথা তাঁর।